ಸಾನ್ ಮರಿನೊ

ಸಾನ್ ಮರಿನೊ (ಸ್ಯಾನ್ ಮರಿನೊ) ಗಣರಾಜ್ಯವು ವಿಶ್ವದ ಅತಿ ಪುಟ್ಟ ಸ್ವತಂತ್ರ ರಾಷ್ಟ್ರಗಳಲ್ಲಿ ಒಂದು. ಇದು ಸಂಪೂರ್ಣವಾಗಿ ಇಟಲಿಯ ಒಳಗೆ ಹುದುಗಿಕೊಂಡಿರುವ ದೇಶ. ಸಾನ್ ಮರಿನೊ ವಿಶ್ವದ ಅತಿ ಪುರಾತನ ಗಣರಾಜ್ಯವೆಂದು ಹೇಳಲಾಗುತ್ತದೆ. ೬೧ ಚ.ಕಿ.ಮೀ. ವಿಸ್ತೀರ್ಣವುಳ್ಳ ಈ ರಾಷ್ಟ್ರದ ಜನಸಂಖ್ಯೆ ಸುಮಾರು ೨೮ ಸಾವಿರ. ಸಾನ್ ಮರಿನೊ ನಗರವು ದೇಶದ ರಾಜಧಾನಿ. ಅಪೆನ್ನೈನ್ ಪರ್ವತಗಳ ನಡುವೆ ಇರುವ ಈ ದೇಶವು ಪೂರ್ಣವಾಗಿ ಬೆಟ್ಟಗುಡ್ಡಗಳ ನಾಡು. ಯಾವುದೇ ನದಿ ಅಥವಾ ಸರಸ್ಸುಗಳು ಇಲ್ಲಿಲ್ಲ. ವರ್ಷದ ಸದಾಕಾಲವೂ ಸಹನೀಯವಾದ ಮೆಡಿಟರೇನಿಯನ್ ಹವಾಮಾನವಿರುತ್ತದೆ. ಸಾನ್ ಮರಿನೊ ಸಂಸದೀಯ ಪ್ರಜಾಸತ್ತೆಯನ್ನು ಅಳವಡಿಸಿಕೊಂಡಿದೆ. ವೈಶಿಷ್ಟ್ಯವೆಂದರೆ ಈ ಸಂಸತ್ತು ಪ್ರತಿ ೬ ತಿಂಗಳಿಗೊಮ್ಮೆ ಇಬ್ಬರು ಕ್ಯಾಪ್ಟನ್ ರೀಜೆಂಟ್ ರನ್ನು ಆರಿಸುತ್ತದೆ. ಈ ಇಬ್ಬರೂ ರಾಷ್ಟ್ರದ ಆಡಳಿತದ ಮುಖ್ಯಸ್ಥರಾಗಿರುತ್ತಾರೆ. ಹೀಗೆ ಏಕಕಾಲಕ್ಕೆ ಇಬ್ಬರು ಮುಖ್ಯಸ್ಥರನ್ನು ಹೊಂದಿರುವ ದೇಶ ಪ್ರಾಯಶ: ಇನ್ನೊಂದಿಲ್ಲ. ಇಟಾಲಿಯನ್ ಭಾಷೆ ದೇಶದ ಪ್ರಮುಖ ನುಡಿ. ಬಹುಸಂಖ್ಯಾತರು ರೋಮನ್ ಕ್ಯಾಥೊಲಿಕ್ ಪಂಗಡದವರು. ಪ್ರವಾಸೋದ್ಯಮ ದೇಶದ ಪ್ರಮುಖ ಆರ್ಥಿಕ ಚಟುವಟಿಕೆ. ಉಳಿದಂತೆ ಎಲೆಕ್ಟ್ರಾನಿಕ್ಸ್ , ಬ್ಯಾಂಕಿಂಗ್ ಹಾಗೂ ಸೆರಾಮಿಕ್ಸ್ ಉದ್ಯಮಗಳೂ ನಡೆಯುತ್ತಿವೆ. ದ್ರಾಕ್ಷಿ ಮತ್ತು ಗಿಣ್ಣು ಪ್ರಮುಖ ಕೃಷ್ಯುತ್ಪನ್ನಗಳು. ಸಾನ್ ಮರಿನೊ ತನ್ನ ವಿಶಿಷ್ಟ ಅಂಚೆಚೀಟಿಗಳಿಗೆ ಹೆಸರಾಗಿದೆ. ಇದು ಕೂಡ ಸಾಕಷ್ಟು ವಿದೇಶಿ ವಿನಿಮಯವನ್ನು ರಾಷ್ಟ್ರಕ್ಕೆ ತರುತ್ತಿದೆ. ಸಾನ್ ಮರಿನೊ ನಲ್ಲಿ ಎಫ್-೧ ಕಾರು ಓಟದ ಸ್ಪರ್ಧೆ ಪ್ರತಿವರ್ಷ ನಡೆಯುತ್ತದೆ.

ವರ್ಗ:ಯುರೋಪ್ ಖಂಡದ ದೇಶಗಳು